b'\n_START_ARTICLE_\nJan Vermeer\n_START_PARAGRAPH_\nJanas (Johanas arba Johanesas) Vermejeris (ol. Johannes Vermeer), pramintas Delftie\xc4\x8diu (Vermeer van Delft, 1632 m. spalio 31 \xe2\x80\x93 1675 m. gruod\xc5\xbeio 15 d.) \xe2\x80\x93 Nyderland\xc5\xb3 XVII a. baroko dailininkas. Savo gyvenimo metu Vermejeris nebuvo pla\xc4\x8diai \xc5\xbeinomas, jo darbai atrasti ir \xc4\xafvertinti tik XIX a. romantik\xc5\xb3 ir nuo to laiko jis laikomas vienu did\xc5\xbeiausi\xc5\xb3, kada nors k\xc5\xabrusi\xc5\xb3, Europos dail\xc4\x97s meistr\xc5\xb3. Nyderland\xc5\xb3 dail\xc4\x97je Vermejeris vertinamas i\xc5\xa1kart po Rembranto._NEWLINE_Tik 35 ar 36 Vermejerio paveikslai i\xc5\xa1lik\xc4\x99. Patys garsiausi j\xc5\xb3: \xe2\x80\x9eMergina su perlo auskaru\xe2\x80\x9c, \xe2\x80\x9eDelfto peiza\xc5\xbeas\xe2\x80\x9c, \xe2\x80\x9eMergina prie lango, skaitanti lai\xc5\xa1k\xc4\x85\xe2\x80\x9c.\n_START_SECTION_\nBiografija\n_START_PARAGRAPH_\nVermejeris buvo XVII a. Nyderland\xc5\xb3 buitini\xc5\xb3 scen\xc5\xb3 tapytojas. Jis, tikriausiai, niekuomet nepaliko gimtojo Delfto miesto. Jo paveikslai buvo kuriami vietos vidurin\xc4\x97s klas\xc4\x97s u\xc5\xbesakov\xc5\xb3 ir jo gyvenimo metu irgi, tikriausiai, nebuvo labai paplit\xc4\x99 u\xc5\xbe aplinkinio regiono rib\xc5\xb3. \xc5\xa0ie faktai prisid\xc4\x97jo, kad apie Vermejerio gyvenim\xc4\x85 \xc5\xbeinoma labai ma\xc5\xbeai. Netgi tikras jo vardas n\xc4\x97ra vienareik\xc5\xa1mi\xc5\xa1kai nustatytas._NEWLINE_Johanesas Vermejeris (numanomas tikrasis vardas, o Janas ir Johanas laikomi sutrumpinimais) gim\xc4\x97 1632 metais t\xc4\x97vo Reijnier Janszoon ir motinos Digna Baltus \xc5\xa1eimoje Delfto mieste. Jis tur\xc4\x97jo seser\xc4\xaf Gertruy (g. 1625). Spalio 31 d. Vermejeris buvo pakrik\xc5\xa1tytas (vardu Joannis). Jo t\xc4\x97vas dirbo to meto Nyderlanduose i\xc5\xa1vystytame audini\xc5\xb3 versle. 1631 m. t\xc4\x97vas \xc4\xafsigijo kavin\xc4\x99-parduotuv\xc4\x99 Delfto prekyviet\xc4\x97je, kurioje prekiavo \xc4\xafvairiais meniniais dirbiniais, audiniais ir pan. Tais pa\xc4\x8diais metais t\xc4\x97vas \xc4\xafstojo \xc4\xaf Delfto dailinink\xc5\xb3 gildij\xc4\x85 kaip meno k\xc5\xabrini\xc5\xb3 perpardavin\xc4\x97tojas. 1640 m. t\xc4\x97vas pasira\xc5\xa1\xc4\x97 dokumentuose Vermejerio pavarde (Vermeer \xe2\x88\x92 van der Meer trumpinys)._NEWLINE_1652 m. mir\xc4\x97 t\xc4\x97vas Reijnier Janszoon ir \xc5\xa1eimos verslui vadovauti prad\xc4\x97jo Johanesas Vermejeris. 1653 m. baland\xc5\xbeio 20 d. Vermejeris ved\xc4\x97 Catharina Bolnes, o 22 d. \xc4\xafstojo \xc4\xaf dailinink\xc5\xb3 \xc5\xa0v. Luko gildij\xc4\x85, kaip ir jo t\xc4\x97vas. Kartu \xc5\xa1iuose \xc4\xafvykiuose dalyvavo vietos dailininkas Leonaert Bramer, ta\xc4\x8diau joki\xc5\xb3 patvirtint\xc5\xb3 fakt\xc5\xb3 apie Vermejerio dail\xc4\x97s mokytojus n\xc4\x97ra. Leonaert Bramer stilius \xc5\xbeenkliai skyr\xc4\x97si nuo Vermejerio. Numanoma, kad Vermejeris prad\xc4\x97jo mokintis tapybos antruoju savo gyvenimo amatu, kas buvo \xc4\xafprasta t\xc5\xb3 laik\xc5\xb3 Nyderlanduose. Kada ir kaip Vermejeris prad\xc4\x97jo savo k\xc5\xabrybin\xc4\xaf keli\xc4\x85 irgi n\xc4\x97ra \xc5\xbeini\xc5\xb3. 1657 m. Vermejeris minimas pasiskolin\xc4\x99s sum\xc4\x85 pinig\xc5\xb3 i\xc5\xa1 Pieter van Ruijven, kuris buvo meno kolekcionuotojas. Sp\xc4\x97jama, kad tai buvo susij\xc4\x99 su paveiksl\xc5\xb3 k\xc5\xabrimo ka\xc5\xa1t\xc5\xb3 finansavimu. Sp\xc4\x97jama, kad \xc5\xa1is kolekcininkas tur\xc4\x97jo b\xc5\xabti \xc4\xafsigij\xc4\x99s ar perpardav\xc4\x99s apie 20 Vermejerio paveiksl\xc5\xb3. Vermejerio k\xc5\xabryboje galima rasti s\xc4\x85saj\xc5\xb3 su Utrechto dailininkais, kurie propagavo Karavad\xc5\xbeo stili\xc5\xb3. Taip pat, Vermejeris konkuravo Delfte su toki\xc5\xb3 pa\xc4\x8di\xc5\xb3 buitini\xc5\xb3 \xc5\xbeanrini\xc5\xb3 paveiksl\xc5\xb3 k\xc5\xabr\xc4\x97jais Pieter de Hoogh ir Nicolaes Maes._NEWLINE_1662 m. Vermejeris buvo i\xc5\xa1rinktas \xc5\xa0v. Luko gildijos vyresniuoju, kas rodo jo pripa\xc5\xbeinim\xc4\x85 vietos dailinink\xc5\xb3 tarpe. Vyresniuoju Vermejeris dar buvo patvirtintas 1663, 1670 ir 1671 m. Sp\xc4\x97jama, kad Vermejeris sukurdavo tik apie 3 paveikslus per metus ir tapyba nebuvo jo pagrindiniu pajam\xc5\xb3 \xc5\xa1altiniu. 1670 m. mir\xc4\x97 dailininko motina ir sesuo. 1671 m. dailininkas minimas i\xc5\xa1kviestas patvirtinti savo paveiksl\xc5\xb3 autoryst\xc4\x97s. 1672 m. Vermejeris keliavo \xc4\xaf Hag\xc4\x85, kur tur\xc4\x97jo i\xc5\xa1sakyti nuomon\xc4\x99 apie atve\xc5\xbetus ital\xc5\xb3 dailinink\xc5\xb3 darbus. 1672 m. Nyderlanduose kilo ekonomin\xc4\x97 kriz\xc4\x97, palyd\xc4\x97ta kar\xc5\xb3. Vermejerio verslas smuko. Jis 1675 m. pasiskolino stambi\xc4\x85 sum\xc4\x85 i\xc5\xa1 vieno Delfto pirkli\xc5\xb3. Tais pa\xc4\x8diais metais Vermejeris persi\xc5\xa1ald\xc4\x97 ir mir\xc4\x97. Palaidotas gruod\xc5\xbeio 15 d. Senojoje protestant\xc5\xb3 ba\xc5\xbeny\xc4\x8dioje. Vermejeris gyvenimo metu susilauk\xc4\x97 bent 13 vaik\xc5\xb3. \xc5\xbdmona po jo mirties pra\xc5\xa1\xc4\x97 b\xc5\xabti atleista nuo mokes\xc4\x8di\xc5\xb3, nes buvo i\xc5\xa1auginusi 11 vaik\xc5\xb3. Vermejerio \xc5\xbemona Catharina Bolnes mir\xc4\x97 1687 m._NEWLINE_Vermejeris nepaliko mokini\xc5\xb3. Ne\xc5\xbeinomi ir jo pie\xc5\xa1iniai paveikslams. Savo gyvenimo metu Vermejeris buvo gerbiamas Delfto miesto dailininkas, bet jo dail\xc4\x97 pla\xc4\x8diau nepaplito. I\xc5\xa1kart po mirties dailininkas buvo beveik u\xc5\xbemir\xc5\xa1tas, XVII a. pabaigoje Arnold Houbraken i\xc5\xa1leistame \xc5\xbeymiausi\xc5\xb3 Nyderland\xc5\xb3 dailinink\xc5\xb3 s\xc4\x85vade jis buvo tik pamin\xc4\x97tas. Vermejerio dail\xc4\x97 i\xc5\xa1 naujo buvo atrasta XIX a. romantik\xc5\xb3. Nuo to laiko jo \xc5\xa1lov\xc4\x97 tik augo. D\xc4\x97l darb\xc5\xb3 retumo pasirod\xc4\x97 plagiat\xc5\xb3, o d\xc4\x97l gyvenimo fakt\xc5\xb3 nebuvimo dailininko gyvenimas prad\xc4\x97jo virsti legenda. \xc5\xa0iuo metu tik apie 35 dail\xc4\x97s darbai patvirtinami autenti\xc5\xa1kais Vermejerio ir dar 5 autoryst\xc4\x97 gin\xc4\x8dytina.\n_START_SECTION_\nK\xc5\xabryba\n_START_PARAGRAPH_\nVermejeris per savo gyvenim\xc4\x85, sp\xc4\x97jama, suk\xc5\xabr\xc4\x97 ne daugiau 60 paveiksl\xc5\xb3. Jis tapydavo l\xc4\x97tai, ypa\xc4\x8d teikdamas d\xc4\x97mesio \xc5\xa1viesos efekt\xc5\xb3 atvaizdavimui. Kai kuri\xc5\xb3 tyrin\xc4\x97toj\xc5\xb3 nuomone, Vermejeris gal\xc4\x97jo naudotis camera obscura tam, kad geriau pagaut\xc5\xb3 \xc5\xa1viesos \xc5\xbeaism\xc4\x85 ir perspektyvos efekt\xc4\x85. I\xc5\xa1 \xc5\xbeinom\xc5\xb3 Vermejerio darb\xc5\xb3 yra 2 peiza\xc5\xbeai ir 2 alegorin\xc4\x97s scenos. Did\xc5\xbeioji paveiksl\xc5\xb3 dalis - \xc5\xbeanriniai Nyderland\xc5\xb3 viduriniosios prekybinink\xc5\xb3 ir amatinink\xc5\xb3 klas\xc4\x97s buities vaizdai. Tipi\xc5\xa1kai Vermejeriui, scena ap\xc5\xa1viesta i\xc5\xa1 kair\xc4\x97s pus\xc4\x97s, kurioje da\xc5\xbeniausiai yra langas. Paveiksluose yra po kelet\xc4\x85, ar tik vienas, veik\xc4\x97j\xc5\xb3, u\xc5\xbeimt\xc5\xb3 ka\xc5\xbekuo kasdieni\xc5\xa1ku._NEWLINE_Tikriausiai garsiausias Vermejerio paveikslas yra \xe2\x80\x9eMerginos su perlo auskaru\xe2\x80\x9c portretas. Darbas tapo tokiu populiariu, kad buvo pramintas \xe2\x80\x9e\xc5\xa0iaur\xc4\x97s Mona Liza\xe2\x80\x9c. Nors Vermejerio \xc5\xbeinomi tik 2 peiza\xc5\xbeai, ta\xc4\x8diau, pvz., \xe2\x80\x9eDelfto peiza\xc5\xbee\xe2\x80\x9c, dailininkas pasirod\xc4\x97, kaip vienas geriausiai sugeb\xc4\x97jusi\xc5\xb3 perteikti peiza\xc5\xbeo nuotaik\xc4\x85 ir atmosferos efektus, lyginant su \xc5\xa1iame \xc5\xbeanre specializavusiais Nyderland\xc5\xb3 dailininkais. \xe2\x80\x9eMergina prie lango, skaitanti lai\xc5\xa1k\xc4\x85\xe2\x80\x9c \xe2\x88\x92 vienas Vermejerio \xc5\xa1edevr\xc5\xb3, ka\xc5\xbekada priskirtas Rembrantui. Jame, sp\xc4\x97jama, mergina skaito gaut\xc4\x85 meil\xc4\x97s lai\xc5\xa1k\xc4\x85.'